**บทที่ 3**

**ระเบียบวิธีวิจัย**

การวิจัยเรื่อง “กลยุทธ์การบูรณาทำงานการบริหารจัดการขยะอย่างยั่งยืน ปีพ.ศ. 2558-2562 ระหว่างกรุงเทพมหานครกับชุมชนในพื้นที่เขตดุสิต กรุงเทพมหานคร” ผู้วิจัยได้ศึกษา ดังนี้

**ประชากรและกลุ่มตัวอย่าง**

**ประชากร**

ประชาชนในชุมชนประชาบรบือธรรม1-4 และชุมชนพระยาประสิทธิ์ ในเขตดุสิตกรุงเทพมหานคร ผู้วิจัยใช้การคำนวณตัวอย่างด้วยสูตรของยามาเน่ ได้กลุ่มตัวอย่างจำนวน 174 คน ใช้การสุ่มแบบอย่างง่าย (Random Simple Sampling) เครื่องมือวิจัยเป็นแบบสอบถาม สถิติที่ใช้ประกอบด้วย สถิติเชิงพรรณนา ได้แก่ ค่าร้อยละ ค่าเฉลี่ย และค่าส่วนเบี่ยงเบนมาตรฐาน และสถิติเชิงอนุมานเพื่อทดสอบสมมติฐาน ได้แก่ สถิติการวิเคราะห์ความแปรปรวนทางเดียว (One Way Analysis of Variances : One Way ANOVA)

ในการวิจัยเชิงคุณภาพ ผู้วิจัย กำหนดผู้ให้ข้อมูลโดยสัมภาษณ์ผู้ที่มีส่วนเกี่ยวข้องในการบริหารจัดการขยะในพื้นที่ชุมชนประชาบรบือธรรม1-4 และชุมชนพระยาประสิทธิ์ ในเขตดุสิตกรุงเทพมหานคร จำนวน 10 คน ประกอบด้วย ผู้ว่ากรุงเทพมหานคร 1 คน ผู้อำนวยการสำนักสิ่งแวดล้อมกรุงเทพมหานคร 1 คน ข้าราชการ 3 คน หัวหน้าพนักงานเก็บขยะของกรุงเทพมหานคร 2 คน และพนักงานเก็บขยะของกรุงเทพมหานคร 3 คน ครอบคลุมทุกครัวเรือนในพื้นที่ชุมชนเครือข่าย ประชาบรบือธรรม1-4 และชุมชนพระยาประสิทธิ์เขตดุสิต กรุงเทพมหานคร

**ระยะเวลาทำการวิจัยและแผนการดำเนินงานตลอดโครงการวิจัย**

ระยะเวลาในการทำงานวิจัยรวมทั้งสิ้น 12 เดือน เริ่มตั้งแต่ 1 ตุลาคม 2559 ถึง 30 กันยายน 2560

**เครื่องมือที่ใช้ในการวิจัย**

ด้วยการศึกษาวิจัยครั้งนี้ เป็นการวิจัยเชิงปริมาณผสมผสานการวิจัยเชิงคุณภาพ ผู้วิจัยจึงใช้เครื่องมือที่เป็นแบบสอบถาม และการสัมภาษณ์แบบเป็นทางการ ที่ผู้วิจัยสร้างขึ้นตามขั้นตอน ดังนี้

แบบสอบถามที่ใช้กับกลุ่มตัวอย่างที่เป็นประชาชนทั่วไปที่อาศัยในเขตประชาบรบือธรรม 1-4 และชุมชนพระยาประสิทธิ์ ในเขตดุสิตกรุงเทพมหานคร จำนวน 400 คน มีแนวคำถามดังนี้

**ตอนที่1** แบบสอบถามเกี่ยวกับชนิดของขยะมูลฝอย

**ตอนที่2** แบบสอบถามเกี่ยวกับสภาพปัญหาที่เกิดจากขยะมูลฝอยที่เกิด และขยะมูลฝอยที่เกิดจากชุมชนหากไม่มีการเก็บและกำจัดที่ถูกต้องและเหมาะสม

**ตอนที่3** แบบสอบถามการเก็บรวมรวมขยะมูลฝอย การขนส่งขยะและพฤติกรรมคนเก็บขยะและวิธีการกำจัดขยะมูลฝอย

แบบสัมภาษณ์ เป็นการวิจัยเชิงคุณภาพใช้วิธีการสัมภาษณ์ผู้ให้ข้อมูลสำคัญ (Key informant interview) คือการสัมภาษณ์โดยกำหนดตัวผู้ตอบบางคนเป็นเฉพาะเจาะจง เพราะผู้ตอบนั้นมี ข้อมูลที่ดี ลึกซึ้ง บุคคลที่เป็น “ผู้ให้ข้อมูลสำคัญ” ผู้วิจัยกำหนดให้ผู้ให้ข้อมูลสำคัญในการวิจัย ในครั้งนี้ คือ ผู้ว่ากรุงเทพมหานคร 1 คน ผู้อำนวยการสำนักสิ่งแวดล้อมกรุงเทพมหานคร 1 คน ข้าราชการ 3 คน หัวหน้าพนักงานเก็บขยะของกรุงเทพมหานคร 2 คน และพนักงานเก็บขยะของกรุงเทพมหานคร 3 คน ครอบคลุมทุกครัวเรือนในพื้นที่ชุมชนเครือข่าย ประชาบรบือธรรม1-4 และชุมชนพระยาประสิทธิ์เขตดุสิต กรุงเทพมหานคร เป็นการสัมภาษณ์แบบเจาะลึก (In-depth Interview) เป็นบทสัมภาษณ์ในเรื่องของการสอบถามเกี่ยวกับแผนการบริหารจัดการขยะ ปีพ.ศ. 2558-2562 ของกรุงเทพมหานคร และ ยุทธศาสตร์และกลยุทธ์การบริหารจัดการขยะ ปีพ.ศ. 2558-2562 ของกรุงเทพมหานคร

**การเก็บรวบรวมข้อมูล**

ในการเก็บข้อมูลรวบรวมข้อมูลในการวิจัยครั้งนี้ ผู้วิจัยได้ดำเนินการเก็บข้อมูลด้วยตนเองและทีมงาน โดยมีขั้นตอน ดังต่อไปนี้

**การเก็บรวบรวมข้อมูลการวิจัยเชิงปริมาณ**

ในการเก็บรวบรวมข้อมูล คณะผู้วิจัยเป็นผู้เก็บรวบรวมข้อมูลด้วยตนเอง โดยมีขั้นตอนการเก็บรวบรวมข้อมูล ดังนี้

1) จัดทำหนังสือขอลงพื้นที่เพื่อสัมภาษณ์และติดต่อประสานงานกับเจ้าหน้าที่และคณะกรรมการประชาบรบือธรรม 1-4 และชุมชนพระยาประสิทธิ์ ในเขตดุสิตกรุงเทพมหานคร เพื่ออธิบายวัตถุประสงค์ของการศึกษาให้เจ้าหน้าที่ และคณะกรรมการรับทราบ และขอความอนุเคราะห์ในการให้ข้อมูลเบื้องต้นเพื่อวางแผนในการศึกษา

2) สร้างสัมพันธภาพกับเจ้าหน้าที่และผู้นำชุมชนพื้นที่ชุมชนประชาบรบือธรรม 1-4 และชุมชนพระยาประสิทธิ์ ในเขตดุสิตกรุงเทพมหานคร เพื่อการอำนวยความสะดวกและการให้ความช่วยเหลือในการเก็บรวบรวมข้อมูล

3) ติดต่อประสานงานบุคคลกลุ่มตัวอย่างที่เลือกไว้ เพื่อขออนุญาตให้ความอนุเคราะห์การสัมภาษณ์เชิงลึก

4) สำรวจพื้นที่และนัดหมาย วัน เวลา สถานที่และการอำนวยความสะดวกอื่น ๆ

5) จัดการการเก็บแบบสอบถาม ให้ครอบคลุมประเด็นต่างๆ ในเรื่องที่ต้องการศึกษา ขออนุญาตบันทึกเสียงและภาพ ตามที่ผู้วิจัยสร้างขึ้น และขออนุญาตบันทึกข้อมูลในประเด็นต่างๆ ที่น่าสนใจ

6) คณะผู้วิจัยประชุมสรุปข้อมูลที่ได้จากการศึกษา ณ มหาวิทยาลัยราชภัฎสวนสุนันทา

**การวิเคราะห์ข้อมูล**

1) การตรวจสอบข้อมูล (Editing) ผู้วิจัยจะตรวจสอบความสมบูรณ์ของการตอบแบบสอบถาม และคัดเอาแบบสอบถามที่ไม่สมบูรณ์ออก

2) การลงรหัส (Coding) ผู้วิจัยจะนำแบบสอบถามที่มีความถูกต้องสมบูรณ์มาลงรหัสตามที่ได้กำหนดไว้

3) การประมวลผลข้อมูล ผู้วิจัยจะนำแบบสอบถามที่ผ่านการลงรหัสเรียบร้อยแล้วมาบันทึกข้อมูลลงในเครื่องคอมพิวเตอร์ โดยใช้โปรแกรมคอมพิวเตอร์สำเร็จรูปในการประมวลผลข้อมูล

**สถิติที่ใช้ในการวิเคราะห์ข้อมูล**

1. วิเคราะห์ข้อมูลสถิติเชิงพรรณนา (Description Statistics) อธิบายข้อมูลทั่วไปของกลุ่มตัวอย่าง โดยใช้ค่าจำนวน (Frequency) และร้อยละ (Percentage) ส่วนการวิเคราะห์ระดับความคิดเห็นวิเคราะห์ข้อมูลเพื่อการวิจัยด้วยโปรแกรมสำเร็จรูป โดยใช้ค่าเฉลี่ย (Mean) และส่วนเบี่ยงเบนมาตรฐาน (Standard Deviation)

2. สถิติเชิงอนุมาน ใช้ในการวิเคราะห์ เพื่อทดสอบความแปรปรวนของสมมติฐานระหว่าง ตัวแปรอิสระ กับตัวแปรตาม โดยใช้สถิติ T-test, และการวิเคราะห์ความแปรปรวนทางเดียว โดยใช้ F-test (one way analysis of variance: one – way ANOVA) ถ้าพบความแตกต่างจะทำการตรวจสอบความแตกต่างเป็นรายคู่ด้วยวิธี LSD (Least Square Difference)

3. การวิเคราะห์เนื้อหาเชิงตรรกะ (Logical Analysis) คำถามปลายเปิดที่ประชาชน ได้แสดงความคิดเห็นเกี่ยวกับกลยุทธ์การบูรณาทำงานการบริหารจัดการขยะอย่างยั่งยืน ปีพ.ศ. 2558-2562 ระหว่างกรุงเทพมหานครกับชุมชนในพื้นที่เขตดุสิต กรุงเทพมหานคร

4.การวิเคราะห์เนื้อหาเชิงตรรกะ แบบอุปนัยย่อยไปใหญ่ (Inductive) และสรุปสังเคราะห์มาเป็นแนวทางคำตอบเขียนเป็นเชิงพรรณนาเป็นเนื้อหา โดยวิเคราะห์ข้อมูลจากการสัมภาษณ์ผู้ให้ข้อมูลสำคัญ เพื่อให้ได้เนื้อหาที่มีความสมบูรณ์ในข้อมูลหรือการตีความสร้างข้อสรุปและขยายผลการศึกษาให้เกิดความชัดเจนยิ่งขึ้น